[{"text_idx": "#000005", "text": "Unua sperto c\u0302e Universala Kongreso"}, {"text_idx": "#000007", "text": "\u201cSaluton! C\u0302u eble vi estas survoje al Torino?\u201d Jam en la flughaveno mi rimarkis kelkajn vojag\u0302antojn, kiuj havis verdan stelon fiksitan al la c\u0302emizo. Do mi kurag\u0302is alparoli ilin. \u201cSaluton, jes,\u201d ili respondis. \u201cC\u0302u ankau\u0306 vi vojag\u0302as al la UK?\u201d"}, {"text_idx": "#000008", "text": "La UK: tio estas la Universala Kongreso pri kaj en Esperanto, kiu okazas c\u0302iujare en malsama lando, ekde la jaro 1905. La c\u0302i-jara UK estis la 108-a, sed por mi mem, nur la unua."}, {"text_idx": "#000010", "text": "Do mi jesis, kaj afabla interparolo kaj ec\u0302 ia amikeco komencig\u0302is inter ni. Atinginte la flughavenon de Torino, ni kune veturis al la urbocentro per komuna taksio."}, {"text_idx": "#000011", "text": "La kongreso okazis c\u0302efe en la Politeknika Universitato de Torino. Post mia alveno, mi atendis en vico por ricevi la kongresan sakon, kiu enhavis multajn utilajn informilojn kaj aliajn aferojn. Ankau\u0306 tie, atendante en la vico, mi babilis kun kongresanoj el multaj diversaj landoj. Kaj jam antau\u0306 ol la UK komencig\u0302is, mi sentis tiun viglan kaj amikan etoson."}, {"text_idx": "#000012", "text": "En la korto de la universitato okazis la Movada Foiro. Dum tiu foiro multaj Esperanto-asocioj prezentis sin kaj donis informojn pri siaj agadoj. C\u0302irkau\u0306promenante, mi renkontis amikojn, kiujn mi g\u0302is tiam nur rete konis. Ni brakumis unu la alian kvazau\u0306 ni estus multjaraj amikoj!"}, {"text_idx": "#000014", "text": "La postan matenon okazis la oficiala malfermo de la UK, la Solena Inau\u0306guro. Tio okazis en grandega malnova konstruaj\u0302o el la 19-a jarcento, kie en la pasinteco oni riparis fervojajn vagonojn, c\u0302ar nur tie estis loko sufic\u0302e granda por enteni c\u0302iujn 1300 kongresanojn."}, {"text_idx": "#000016", "text": "Dum la posta semajno, la plejparto de la programeroj okazis en la universitato mem. La c\u0302efa temo de la kongreso estis \u201cEnmigrado - konfluo de homaj valoroj\u201d. Estis multaj interesaj prelegoj ne nur pri tio, sed pri la plej diversaj temoj. Krome okazis koncertoj kaj teatraj\u0302oj, kaj c\u0302e la libroservo eblis ac\u0302eti Esperant-lingvajn librojn. Estis ankau\u0306 lingvokursoj."}, {"text_idx": "#000017", "text": "Dum la semajno oni povis partopreni en diversaj ekskursoj, c\u0302u piede, bicikle au\u0306 buse, por malkovri la vidindaj\u0302ojn de la urbo Torino kaj por viziti la belegan c\u0302irkau\u0306an regionon Piemonto."}, {"text_idx": "#000018", "text": "Ankau\u0306 la vesperaj renkontig\u0302oj kaj babiladoj kun aliaj partoprenantoj ric\u0302igis la eventon; por mi ili estis granda plezuro kaj kondukis al novaj amikecoj."}, {"text_idx": "#000019", "text": "Lau\u0306 mi, la kongresa semajno tute ne sufic\u0302is por partopreni en c\u0302iuj interesaj programeroj. Kiam mi veturis hejmen, mi kunportis ne nur multajn belajn memorojn, sed ankau\u0306 grandan felic\u0302on kaj la sperton, ke per Esperanto facile eblas komuniki kaj amikig\u0302i kun homoj el la tuta mondo!"}, {"text_idx": "#000020", "text": "Gabriele Kiral estas germana esperantistino kaj kuracisto, kiu naskig\u0302is kaj kreskis en Sud-Afriko. Krom pri sia profesia fako s\u0302i interesig\u0302as pri diversaj temoj, inter ili astronomio, psikologio, arto, kudrado, klasika muziko, politiko, socio kaj kulturoj, kaj precipe lingvoj."}, {"text_idx": "#000021", "text": "brakumo: la ago c\u0302irkau\u0306braki, meti siajn brakojn c\u0302irkau\u0306 iun."}, {"text_idx": "#000022", "text": "en-migri: vojag\u0302i de unu loko al alia por tie restadi kaj tie eklog\u0302i kaj labori.\netoso: g\u0302enerala sento, kiun la c\u0302irkau\u0306aj\u0302o prezentas al la c\u0302eestantoj.\nfer-vojo: sistemo de feraj vojoj, sur kiuj veturas vagonaroj."}, {"text_idx": "#000023", "text": "foiro: granda kunveno por elmontro de komercaj\u0302oj au\u0306 aliaj interesaj\u0302oj.\nhazarde: neantau\u0306videble, okazinte sen plano au\u0306 intenco.\ninau\u0306guro: malferma kunveno de kongreso; komenco au\u0306 malfermo de io nova."}, {"text_idx": "#000024", "text": "parto-preni: esti unu el la homoj, kiuj kune faras ion.\npolitekniko: plej supera teknika lernejo.\nsolena: okazanta lau\u0306 serioza maniero, kiu montras ke la arang\u0302o estas tre grava kaj atentinda.\ntaksio: au\u0306tomobilo kun profesia kondukisto, kiu veturigas homojn kontrau\u0306 pago."}, {"text_idx": "#000027", "text": "Eblas afis\u0302i nun kaj registrig\u0302i poste.\nSe vi jam havas konton, ensalutu nun por afis\u0302i uzante g\u0302in."}]